和孫同年卞山龍洞禱晴
作者：蘇軾
朝代：宋

paragraphs: 吳興連月雨，釜甑生魚蛙。
往問卞山龍，曷不安厥家。
梯空上巉絕，俯視驚谽谺。
神井湧雲蓋，陰崖垂蘚花。
交流百道泉，赴谷走羣蛇。
不知落何處，隠隠如繅車。
我來叩石戶，飛鼠翻白鴉。
寄語洞中龍，睡味豈不嘉。
雨師少弭節，雷師亦停撾。
積水得反壑，稻苗出泥沙。
農夫免菜色，龍亦飽豚豭。
看君擁黄紬，高卧放晚衙。